Haapsalu				30. jaanuar 2026 nr 17

Sauna põik 2 ja Sauna põik 2a
detailplaneeringu kehtetuks tunnistamine

Haapsalu Linnavalitsus tegi ettepaneku kehtetuks tunnistada Haapsalu Linnavalitsuse 21. mai 1999 korraldusega nr 295 kehtestatud „Sauna põik 2 ja 2a detailplaneeringu“ (edaspidi detailplaneering) Sauna põik 2 (katastritunnus 	18301:009:0540) ja Sauna põik 2a (katastritunnus 18301:009:1400) osas. Detailplaneeringu kehtetuks tunnistamise eesmärk on eelmainitud kinnistute omavahelise piiri muutmine reaalsele olukorrale vastavaks. Kinnistu kasutamise otstarvet, ehitusõigust ja ehitusala ei muudeta.

Detailplaneeringu eesmärk oli planeerida kaks omaette väikeelamukrunti ning määrata neile ehitusõigus. Kinnistul Sauna põik 2 katastritunnusega 18301:009:0540 asub ehitisregistri andmetel elamu ehitisregistri koodiga 105001386 ja kuur ehitisregistri koodiga 105001388, kinnistule on tagatud avalik juurdepääs Sauna põik tänavalt. Kinnistul Sauna põik 2a katastritunnusega 18301:009:1400 asub ehitisregistri andmetel ühepereelamu ehitisregistri koodiga 105001387, kinnistule on tagatud avalik juurdepääs Sauna põik tänavalt. Sauna põik 2 detailplaneeringualale on osaliselt koostatud ja kehtestatud Jaama tn 15, 15a, 17 ja Sauna põik 1, 2 detailplaneering, kuid varem samal alal kehtinud detailplaneering on jäänud terviklikult (peamiselt Sauna põik 2a osas) kehtetuks tunnistamata.

Haapsalu Linnavolikogu 27. septembri 2024 otsusega nr 162 kehtestatud Haapsalu linna üldplaneeringu kohaselt jäävad Sauna põik 2 ja 2a kinnistud alale, mille juhtotstarbeks on elamu maa-ala. Elamu maa-alal on lubatud üksik-, kaksik- või ridaelamud. Kõrvalotstarbena on lubatud hoolekandeasutuse-, korterelamu-, majutus-, toitlustus-, büroo-, kaubandus-, teenindus-, meelelahutus-, tervishoiu-, spordihooned, garaažid ning pargid ja puhkealad, kui need sobituvad linnaehituslikult (arhitektuurselt ja ruumiliselt) ning funktsionaalselt piirkonda, lisaks elamuid teenindavad ning keskkonda sobituvad ehitised, sh elamute teenindamiseks vajalikud teed ja tehnorajatised.

Ehitusseadustiku ja kehtiva Haapsalu linna üldplaneeringu kohaselt on Sauna põik 2 ja 2a kinnistutele uue hoone ehitamisel või olemasoleva hoone laiendamisel üle 33% detailplaneeringu koostamise kohustus, v.a ehitusseadustikust tulenevatel erijuhtudel. Sauna põik 2 ja 2a detailplaneering on tänaseks 26 aastat vana ja on ellu viidud. 

Maakorraldustoimingute tegemiseks ilma kinnistule täiendava ehitusõiguse taotlemiseta ei ole kehtiva planeerimisseaduse ja maakatastriseaduse kohaselt detailplaneeringu koostamise kohustust, mistõttu on üle 26 aasta vanuse detailplaneeringu kehtetuks tunnistamine põhjendatud.

Kohaliku omavalitsuse korralduse seaduse § 22 lõike 1 punkti 33 ja PlanS § 140 lõike 6 kohaselt on detailplaneeringu kehtetuks tunnistamine volikogu ainupädevuses. Haldusorgani poolne haldusakti kehtetuks tunnistamine toimub kaalutlusõiguse alusel. Haldusmenetluse seaduse § 64 lõike 3 kohaselt tuleb kaalutlusõiguse teostamisel arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

Juhindudes planeerimisseaduse § 140 lg 1 p 2 ja 6, kohaliku omavalitsuse korralduse seaduse § 22 lg 1 p 33, haldusmenetluse seaduse § 64 lg 2 ja 3, § 68 lg 2 ja § 70 lg 1 ning Haapsalu Linnavalitsuse ettepanekust, Haapsalu Linnavolikogu otsustab:

1.	Tunnistada kehtetuks Haapsalu Linnavalitsuse 21. mai 1999 korraldusega nr 295 kehtestatud Sauna põik 2 ja 2a detailplaneering. Detailplaneeringu kehtetuks tunnistatava maa-ala piiride skeem on esitatud otsuse lisas (Lisa 1).

2.	Haapsalu Linnavalitsusel:
2.1.	teavitada Sauna põik 2 (katastritunnus 18301:009:0540) ja Sauna põik 2a (katastritunnus 18301:009:1400) kinnistute omanikke detailplaneeringu kehtetuks tunnistamisest;
2.2.	teavitada planeeringuala naaberkinnistute omanikke detailplaneeringu kehtetuks tunnistamisest;
2.3.	avaldada otsus ajalehes Lääne Elu, milles Haapsalu linn avaldab ametlikke teateid, väljaandes Ametlikud Teadaanded ja Haapsalu linna veebilehel.

3.	Otsus jõustub teatavakstegemisega.

4.	Otsuse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustikus sätestatud korras või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/

Lauri Luik
Volikogu esimees